ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՕՐԵՆՔԸ

«ՀԵՌՈՒՍՏԱՏԵՍՈՒԹՅԱՆ ԵՎ ՌԱԴԻՈՅԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

**Հոդված 1.** «Հեռուստատեսության և ռադիոյի մասին» Հայաստանի Հանրապետության 2000 թվականի հոկտեմբերի 9-ի ՀՕ-97 օրենքի (այսուհետ՝ Օրենք) 22-րդ հոդվածը՝

1. լրացնել հետևյալ բովանդակությամբ 2.1-րդ, 2.2-րդ, 2.3-րդ, 2.4-րդ մասերով՝

«2.1 Հեռուստատեսությամբ կամ ռադիոյով ցանկացած մեքենայացված կամ կենդանի խաղ, որը շարժական կապի երկրային ցանցի միջոցով մատուցվող տվյալների հաղորդման ծառայությունների կամ կարճ հաղորդագրությունների կամ որևէ այլ կերպ վճարովի հիմունքներով կապվելու միջոցով հեռուստադիտողների կամ ռադիոլսողների համար ստեղծում է շահելու կամ այդպիսի խաղի մասնակցելու հնարավորություն (սույն օրենքում այսուհետ՝ Հեռուստատեսությամբ կամ ռադիոյով հեռարձակվող ցանկացած մեքենայացված կամ կենդանի խաղ), կարող է եթեր հեռարձակվել ժամը 24.00-6.00-ն։

Սույն մասով նախատեսված սահմանափակումը չի տարածվում՝

1. գովազդային վիճակախաղերի հեռարձակման նկատմամբ,
2. անվճար հիմունքներով զվարճանքի կամ բարեգործական նպատակներով հաղորդումների հեռարձակման նկատմամբ։

2.2 Հեռուստատեսությամբ կամ ռադիոյով հեռարձակվող ցանկացած մեքենայացված կամ կենդանի խաղ պետք է ուղեկցվի առկա զանգերի ծավալի և միացման հնարավորությունների վերաբերյալ հավաստի տեղեկություններով, ինչը պետք է լինի համապատասխանաբար տեսանելի կամ լսելի։

2.3 Հեռուստատեսությամբ կամ ռադիոյով հեռարձակվող ցանկացած մեքենայացված կամ կենդանի խաղ եթերի ողջ ընթացքում պետք է համապատասխանաբար ուղեկցվի նախազգուշացման տեքստով կամ ձայնային նախազգուշացումով, որ այն վճարովի է, և պարունակի շարժական կապի երկրային ցանցի միջոցով մատուցվող տվյալների հաղորդման ծառայությունների կամ կարճ հաղորդագրությունների, կամ որևէ այլ կերպ, վճարովի հիմունքներով կապվելու սակագնի մասին հավաստի տեղեկություն: Նախազգուշացման տեքստը պետք է լինի տեսանելի և զբաղեցնի հեռուստաէկրանի ծավալի առնվազն 20 տոկոսը։ Ձայնային նախազգուշացումը պետք է լինի լսելի և կրկնվի յուրաքանչյուր հինգ րոպեն մեկ։

2.4 Հեռուստատեսությամբ կամ ռադիոյով հեռարձակվող ցանկացած մեքենայացված կամ կենդանի խաղ եթերի ողջ ընթացքում պետք է ուղեկցվի անչափահասների մասնակցության արգելքի մասին նախազգուշացմամբ:»։

**2)** 3-րդ մասում «գովազդի և զվարճալի հաղորդումների» բառերից հետո լրացնել «, ինչպես նաև ցանկացած մեքենայացված կամ կենդանի  խաղերի» բառերը։

**Հոդված 2.** Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրվանից:

ՀԻՄՆԱՎՈՐՈՒՄ

««ՀԵՌՈՒՍՏԱՏԵՍՈՒԹՅԱՆ ԵՎ ՌԱԴԻՈՅԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ԸՆԴՈՒՆՄԱՆ

**Ընթացիկ իրավիճակը և իրավական ակտի ընդունման անհրաժեշտությունը**

Մ.Տ.-ն և Գ.Պ.-ն 2017 թվականին ՀՀ մարդու իրավունքների պաշտպանի աշխատակազմ հասցեագրած բողոքներով տեղեկացրել են, որ «Հայկական երկրորդ հեռուստաալիք» ՍՊ ընկերությամբ հեռարձակվող «Օդից փող» հեռուստախաղին մասնակցելու հետևանքով իրենք կրել են նյութական վնաս: Դիմումատուները խնդրել են Պաշտպանի աջակցությունը բարձրացված խնդրի լուծման հարցում:

Բողոքների ուսումնասիրության արդյունքում պարզվել է, որ «Շահումով խաղերի, ինտերնետ շահումով խաղերի և խաղատների մասին» և «Հեռուստատեսության և ռադիոյի մասին» ՀՀ օրենքներով, ինչպես նաև հարակից այլ օրենքներով հեռուստատեսությամբ և ռադիոյով հեռարձակվող շահումով խաղերի հեռարձակման իրավական կարգավորումը բացակայում է, մինչդեռ այդ իրավական բացը գործնականում կարող է դառնալ քաղաքացիների իրավունքների խախտման պատճառ։

Այսպես, «Շահումով խաղերի, ինտերնետ շահումով խաղերի և խաղատների մասին» ՀՀ օրենքի 2-րդ հոդվածով սահմանվում է շահումով խաղի հասկացությունը, համաձայն որի՝ ցանկացած մեքենայացված կամ կենդանի խաղ, որը որևէ կերպ ստեղծում է շահման հնարավորություն, կամ որևէ շահումով խաղի մասնակցելու հնարավորության ստեղծումը (որևէ կերպ մասնակցելու իրավունքի տրամադրումը, բացառությամբ ինտերնետ տոտալիզատորի) անմիջականորեն (խաղասրահում) և (կամ) ինտերնետ կամ նմանօրինակ ցանկացած գլոբալ համակարգի և ցանկացած համակարգված ցանցային կապուղիների միջոցով, բացառությամբ շարժական կապի երկրային ցանցի միջոցով մատուցվող տվյալների հաղորդման ծառայությունների և (կամ) կարճ հաղորդագրությունների միջոցով ինտերակտիվ խաղարկությունների, հանդիսանում է շահումով խաղ։

Միևնույն ժամանակ, «Շահումով խաղերի, ինտերնետ շահումով խաղերի և խաղատների մասին» ՀՀ օրենքի 1-ին հոդվածի 2-րդ մասի համաձայն՝ սույն օրենքի գործողությունը ***չի տարածվում հեռահաղորդակցության որևէ կապի միջոցով շահումով խաղերի կազմակերպման գործունեության վրա, բացառությամբ սույն օրենքով սահմանված դեպքերի:***

Կարելի է եզրակացնել, որ սահմանելով «Շահումով խաղերի, ինտերնետ շահումով խաղերի և խաղատների մասին» ՀՀ օրենքով, նշված օրենքի գործողությունը, բացառությամբ նույն օրենքով սահմանված դեպքերի, այն է՝ ինտերնետ շահումով խաղերի, *չի տարածվում հեռահաղորդակցության որևէ կապի միջոցով շահումով խաղերի կազմակերպման գործունեության վրա։*

***Կարող է տպավորություն ստեղծվել, թե*** ***օրենսդիրը նպատակ է ունեցել ոլորտի կարգավորումները թողնել հատուկ օրենքներին***, ***սակայն հեռահաղորդակցության ոլորտը կարգավորող օրենսդրության ուսումնասիրությունը վկայում է, որ խնդրո առարկա ոլորտն այդ օրենքը նույնպես չի կարգավորում։***

Այսպիսով, **03․09․2005 թվականին ուժը կորցրած ճանաչված 24․02․1998 թվականի** «**Հեռահաղորդակցության մասին**» **ՀՀ օրենքի 1-ին հոդվածի համաձայն՝** օրենքը սահմանում էր Հայաստանի Հանրապետության տարածքում հեռահաղորդակցության բնագավառում գործունեության իրականացման իրավական հիմքերը, դրա մասնակիցների իրավասությունն ու պատասխանատվությունը, ինչպես նաև հեռահաղորդակցության ծառայություններից օգտվողների իրավունքների պաշտպանության նորմերը:

Օրենքի 2-րդ հոդվածի համաձայն՝ Հայաստանի Հանրապետությունում հեռահաղորդակցության բնագավառում հարաբերությունները կարգավորվում են սույն օրենքով: Հեռուստատեսության ու ռադիոյի բնագավառում հարաբերությունները կարգավորվում են առանձին օրենքով, բացառությամբ սույն օրենքի 24-րդ հոդվածով նախատեսված դեպքի: Եթե Հայաստանի Հանրապետության միջազգային պայմանագրերով սահմանված են այլ նորմեր, քան նախատեսված են սույն օրենքով, ապա կիրառվում են միջազգային պայմանագրերի նորմերը:

Նույն օրենքի 3-րդ հոդվածի համաձայն՝ ***հեռահաղորդակցությունը ձայնի, նշանի (նիշի), ազդանշանի, գրավոր տեքստի, պատկերի հաղորդումն ու ընդունումն է լարային, մալուխային, օպտիկական, մագնիսական, ռադիո և այլ էլեկտրամագնիսական համակարգերով:*** Հեռահաղորդակցության ցանցը տեխնիկական միջոցների համակարգ է, որով իրականացվում է հեռահաղորդակցությունը:  Հեռահաղորդակցության տեխնիկական միջոցները հեռահաղորդակցության հաղորդումների ընդունման, մշակման և հաղորդման համար օգտագործվող մեքենաներն ու սարքավորումներն են: Վերջնակետային սարքավորումները հեռահաղորդակցության տեխնիկական միջոցներն են, որոնք տեղադրված են հեռահաղորդակցության ծառայությունից օգտվողի տարածքում: ***Հեռահաղորդակցության արբանյակը հեռահաղորդակցության ծառայություն մատուցելու նպատակով Երկրի ուղեծրում գտնվող հեռահաղորդակցության տեխնիկական միջոցն է:***

Վերոնշյալ ուժը կորցրած ճանաչված օրենքը 03․09․2005 թվականին փոխարինվեց «**էլեկտրոնային հաղորդակցության մասին**» **ՀՀ օրենքով։**

**Օրենքի 1-ին հոդվածի 1-ին, 2-րդ, 4-րդ և 6-րդ կետերի համաձայն՝** սույն օրենքի հիմնական նպատակներից են` նպաստել Հայաստանի Հանրապետության տարածքում էլեկտրոնային հաղորդակցության զարգացմանը, առավելագույնս երաշխավորել արդար և բաց մրցակցություն` էլեկտրոնային հաղորդակցության ծառայությունների, միջոցների և սարքավորումների տրամադրման ոլորտներում, ապահովել ***էլեկտրոնային հաղորդակցության ծառայություններ օգտագործողների, էլեկտրոնային հաղորդակցության ցանցերի օպերատորների և էլեկտրոնային հաղորդակցության ծառայություններ մատուցողների*** շահերի պաշտպանությունը բաց շուկայական տնտեսության պայմաններում, ապահովել էլեկտրոնային հաղորդակցության ոլորտի արդյունավետ կարգավորումը, ներառյալ` արդար և ժամանակին արձագանքումը սպառողների բողոքներին և օրենսդրության արդյունավետ կիրառումը։

Միևնույն ժամանակ օրենքի 3-րդ հոդվածի 2-րդ մասի համաձայն՝ օրենքը չի տարածվում ***հեռարձակվող հեռուստատեսային և ձայնային ծրագրեր մատուցող անձանց կամ բացառապես նմանօրինակ ծրագրերի համար օգտագործվող  ենթակառուցվածքների վրա:***

Վերլուծելով վերոնշյալ օրենքներով (գործող և արդեն ուժը կորցրած) հեռահաղորդակցության հասկացությունները՝ հնարավոր ենք համարում Հայաստանի Հանրապետության հեռահաղորդակցության համակարգը ըստ էության բաժանել հետևյալ բաժինների՝ ***հեռախոսակապ, հեռուստատեսություն, ռադիո և համացանց։***

Անհրաժեշտ է նշել, որ «Հեռուստատեսության և ռադիոյի մասին» ՀՀ օրենքը նույնպես չի կարգավորում հեռահաղորդակցության կապի միջոցով շահումով խաղերի հեռարձակումը:

Այսպես՝ նշյալ օրենքի 3-րդ հոդվածի համաձայն՝ հեռուստառադիոհեռարձակումը`  էլեկտրամագնիսական ալիքների միջոցով պատկերների և (կամ) հնչյունների կամ դրանց պայմանանշանների այնպիսի տարածում հաղորդագծով (ներառյալ` կաբելային (մալուխային) կապով) կամ առանց հաղորդագծի (ներառյալ` ռադիոյով, հեռուստատեսությամբ կամ արբանյակային կապով եթեր հեռարձակումը), որ այդ պատկերները կամ հնչյունները հասանելի լինեն հասարակությանը, հեռուստառադիոհաղորդումը՝  հեռուստատեսությամբ կամ ռադիոյով տարածվող պատկերներ և (կամ) հնչյուններ և (կամ) այլ տեղեկատվություն պարունակող կենդանի կատարման կամ ամրագրված սահմանափակ տևողությամբ նյութ, որը բովանդակության և կազմակերպչական իմաստով ինքնուրույն և ավարտուն է, համարվում է հեղինակային և (կամ) հարակից իրավունքի օբյեկտ, հեռուստառադիոծրագիրը՝  հեռարձակման համար նախատեսված, հեռուստառադիոընկերության կողմից նախապես կարգավորված հաջորդականությամբ հեռուստառադիոհաղորդումների, գովազդի և այլ նյութերի ամբողջություն։

Նշյալ օրենքի 22-րդ հոդվածի համաձայն, որը սահմանում է հեռուստառադիոհաղորդումների չարաշահման անթույլատրելիությունը, ***արգելվում է հեռուստառադիոհաղորդումներն օգտագործել` իշխանությունը բռնի զավթելու, Հայաստանի Հանրապետության սահմանադրական կարգը բռնությամբ փոխելու և տապալելու քարոզչության, ազգային, ռասայական և կրոնական թշնամանք կամ երկպառակություններ սերմանելու, պատերազմ քարոզելու, քրեորեն պատժելի կամ գործող օրենսդրությամբ արգելված արարքների կոչեր տարածելու, պոռնկագրություն տարածելու, բռնության և դաժանության պաշտամունք պարունակող կամ քարոզող հաղորդումներ հեռարձակելու նպատակներով: Բացառություն կարող են լինել պատմափաստավավերագրական նյութերի օգտագործումն ու ցուցադրումը: Էրոտիկ բնույթի հեռուստառադիոհաղորդումները և սարսափ ու ակնհայտ բռնություն պարունակող ֆիլմերը, ինչպես նաև անչափահասների առողջության, մտավոր և ֆիզիկական զարգացման, դաստիարակության վրա հնարավոր բացասական ազդեցություն ունեցող հաղորդումները, բացառությամբ բաժանորդային հեռարձակման, կարող են եթեր հեռարձակվել ժամը 24.00-6.00-ն: Նման հաղորդումների որոշման չափորոշիչները սահմանվում են օրենքով: Պետության կողմից հայտարարված սգո օրերին գովազդի և զվարճալի հաղորդումների հեռարձակումը հեռուստառադիոընկերությունների կողմից արգելվում է:***

Հարկ ենք համարում նաև հավելել, որ հեռուստատեսությամբ և ռադիոյով հեռարձակվող շահումով խաղերը չեն դասվում նաև վիճակախաղերի կարգին և հետևաբար չեն կարող կարգավորվել «Վիճակախաղերի մասին ՀՀ օրենքով։ Այսպես, «Վիճակախաղերի մասին ՀՀ օրենքի 2-րդ հոդվածի համաձայն՝ վիճակախաղ է համարվում՝ ***հրապարակային միջոցառում, որի ընթացքում կազմակերպիչը մասնակիցների միջև անցկացնում է վիճակախաղի շահումային ֆոնդի խաղարկություն, ընդ որում, շահումները կախված չեն նրա գործողություններից և կամքից, այլ բացառապես արդյունք են պատահականության։***

Մինչդեռ նման խաղերում շահումն ուղղակի կախված է մասնակցի գործողություններից և կամքից։

***Հաշվի առնելով վերոշարադրյալը՝ հարկ ենք համարում արձանագրել, որ*** հեռուստատեսությամբ և ռադիոյով հեռարձակվող շահումով խաղերի հեռարձակման և ***կազմակերպման գործունեությունը ՀՀ օրենսդրությամբ ներկայումս չի կարգավորվում։***

Քննարկվող հարցի շրջանակներում նպատակահարմար է անդրադառնալ նաև իրավական որոշակիության, իրավական բացի, լեգիտիմ ակնկալիքի և կանխատեսելիության հարցերին։

Ինչպես նշել է Մարդու իրավունքերի եվրոպական դատարանը՝ «…օրենքի գերակայության հիմնարար կողմերից մեկը ***իրավական որոշակիության (res judicata) սկզբունքն է, որն իրավական իրավիճակներում երաշխավորում է որոշակի կայունություն[[1]](#footnote-1)…***։

ՀՀ Սահմանադրական դատարանն իր ՍԴՈ - 630 որոշմամբ արձանագրել է՝ «…օրենքը պետք է համապատասխանի նաև Մարդու իրավունքների եվրոպական դատարանի մի շարք վճիռներում արտահայտված այն իրավական դիրքորոշմանը, համաձայն որի` որևէ իրավական նորմ չի կարող համարվել «օրենք», եթե այն չի համապատասխանում իրավական որոշակիության (res judicata) սկզբունքին, այսինքն` ձևակերպված չէ բավարար աստիճանի հստակությամբ, որը թույլ տա քաղաքացուն դրա հետ համատեղելու իր վարքագիծը…։

ՀՀ Սահմանադրական դատարանն իր ՍԴՈ - 753 որոշմամբ արձանագրել է՝ «…***իրավական պետության սկզբունքը, ի թիվս այլոց, պահանջում է նաև իրավական օրենքի առկայություն։*** Վերջինս պետք է լինի բավականաչափ մատչելի՝ իրավունքի սուբյեկտները պետք է հանգամանքներում հնարավորություն ունենան կողմնորոշվելու, թե տվյալ դեպքում ինչ իրավական նորմեր են կիրառվում։ Նորմը չի կարող համարվել «օրենք, եթե այն ձևակերպված չէ բավարար ճշգրտությամբ, որը թույլ կտա իրավաբանական և ֆիզիկական անձանց դրան համապատասխանեցնել իրենց վարքագիծը․ նրանք պետք է հնարավորություն ունենան կանխատեսել այն հետևանքները, որոնք կարող է առաջացնել տվյալ գործողությունը…։

ՀՀ Սահմանադրական դատարանն իր ՍԴՈ – 864 որոշմամբ նշել է, որ՝ «…իրավունքի բացը հաղթահարելու հարցում օրենսդիր մարմնի և սահմանադրական դատարանի իրավասությունները դիտարկելով իշխանությունների տարանջատման սկզբունքի համատեքստում՝ սահմանադրական դատարանը հարկ է համարում արձանագրել, որ բոլոր դեպքերում, երբ իրավունքի բացը պայմանավորված է իրավակարգավորման ոլորտում գտնվող կոնկրետ հանգամանքների առնչությամբ ***նորմատիվ պատվիրանի բացակայությամբ***, ապա նման բացի հաղթահարումն օրենսդիր մարմնի իրավասության շրջանակում է…

Անդրադառնալով իրավական բացի խնդրին ՀՀ սահմանադրական դատարանն իր ՍԴՈ – 1143 որոշմամբ արտահայտել է հետևյալ դիրքորոշումը՝ «․․․օրենսդրական բացը չի կարող մեխանիկորեն նույնացվել սոսկ այս կամ այն օրենսդրորեն ամրագրված սահմանման բացակայության հետ։ ***Օրենսդրական բացն առկա է այն պարագայում, երբ իրավակարգավորման լիարժեքություն ապահովող տարրի բացակայության կամ այդ տարրի թերի կանոնակարգման հետևանքով խաթարվում է օրենսդրորեն կարգավորված իրավահարաբերությունների ամբողջական և բնականոն իրագործումը***․․․։

**Վերոնշյալի համատեքստում հարկ ենք համարում նշել, որ օրենսդրության գերխնդիրն է ժամանակակից սոցիալ-քաղաքական զարգացումներին համահունչ իրավական լուծումներ առաջադրելը[[2]](#footnote-2)։**

Անդրադառնալով նախագծով առաջարկվող կարգավորումների անհրաժեշտությանը՝ հարկ է նշել, որ ՀՀ մարդու իրավունքների աշխատակազմի հանրային ծառայության կազմակերպությունների ոլորտում իրավունքների պաշտպանության բաժնի կողմից քննարկվել է քաղաքացու բողոքը, համաձայն որի՝ «Հայկական երկրորդ հեռուստաալիք» ՍՊ ընկերությամբ հեռարձակվող «Օդից փող» հեռուստատեսային հեռահաղորդմանը (շահումով խաղ) մասնակցելու հետևանքով իրեն պատճառվել է նյութական վնաս: Ընդ որում, խնդրի մասշտաբայնության մասին են վկայում նաև զանգվածային լրատվամիջոցներով քաղաքացիների բարձրացրած մտահոգությունները։

Բացի այդ, նմանատիպ խնդիր ծագել էր նաև նախկինում, ինչի կապակցությամբ դեռևս 27.03.2017 թվականին ՀՀ մարդու իրավունքների պաշտպանը գրություն էր հասցեագրել Հեռուստատեսության և ռադիոյի ազգային հանձնաժողով, կապված «Հայկական երկրորդ հեռուստաալիք ՍՊ ընկերության կողմից ցուցադրվող հեռուստատեսային վիկտորինա հեռահաղորդման գործունեության մասին տեղեկություն ստանալու նպատակով։ Հեռուստատեսության և ռադիոյի ազգային հանձնաժողովից 31.03.2017 թվականին հայտնել են, որ «Օդից փող հեռուստատեսային վիկտորինա հեռուստահողորդման հետ կապված այլ բողոքներ ևս ներկայացվել են հանձնաժողով։ Հեռուստատեսության և ռադիոյի ազգային հանձնաժողովի կողմից նշյալ հարցի հետ կապված 2016 թվականին հարուցվել է վարչական վարույթ և «Վարչարարության հիմունքների և վարչական վարույթի մասին ՀՀ օրենքով սահմանված կարգով վարչական վարույթի ընթացակարգը իրականացնելիս ուսումնասիրվել են «Հայկական երկրորդ հեռուստաալիք» ՍՊ ընկերությամբ հեռարձակվող «Օդից փող» հեռուստատեսային վիկտորինա հեռուստահաղորդման տեսագրությունը և արդյունքում հեռուստահաղորդման ընթացքում «Հեռուստատեսության և ռադիոյի մասին» ՀՀ օրենքի խախտում չի հայտնաբերվել։

Կարծում ենք, որ առաջարկվող օրենսդրական փոփոխությունները գործնականում կերաշխավորեն քաղաքացիների իրավունքների լիարժեք իրացումը և կլրացնեն հեռուստատեսությամբ և ռադիոյով հեռարձակվող շահումով խաղերի ոլորտը կարգավորող օրենսդրական բացը:

Որոշակի տեսակի հաղորդումների համար, անհրաժեշտ է սահմանել հեռարձակման հատուկ ռեժիմ՝ ավելի վտանգավոր ազդեցությունը կանխելու նպատակով։

ՀՀ Սահմանադրության 36-րդ հոդվածի համաձայն՝ ծնողներն իրավունք ունեն և պարտավոր են հոգ տանել իրենց երեխաների դաստիարակության, առողջության, լիարժեք ու ներդաշնակ զարգացման և կրթության համար, իսկ 37-րդ հոդվածի 2-րդ մասի համաձայն՝ երեխային վերաբերող հարցերում երեխայի շահերը պետք է առաջնահերթ ուշադրության արժանանան:

Հատկանշական է նաև, որ դեռևս 1993 թվականին ՄԱԿ-ի «Երեխայի իրավունքների մասին կոնվենցիայի» (այսուհետ՝ Կոնվենցիա) վավերացմամբ Հայաստանը պարտավորվել է ձեռնարկել բոլոր անհրաժեշտ միջոցները, որ ապահովի երեխայի պատշաճ պաշտպանությունը՝ Կոնվենցիայում և Հայաստանի մասնակցությամբ մարդու իրավունքների վերաբերյալ այլ միջազգային կամ մարդասիրական փաստաթղթերում ամրագրված կիրառելի իրավունքներից օգտվելիս (հոդված 22):

Հետևաբար առանձնահատուկ ուշադրություն պետք է դարձնել երեխաներին որպես առանձին իրավասուբյեկտ ճանաչելու հարցին` երեխաների պաշտպանության ուղղությամբ պետության կողմից հատուկ քայլերի ձեռնարկման անհրաժեշտությունն ընդգծելու միջոցով: Ընդ որում, անհրաժեշտ է հաշվի առնել Կոնվենցիայի 4 ուղենիշային սկզբունքները[[3]](#footnote-3)։

«Երեխայի իրավունքների մասին» ՄԱԿ-ի կոնվենցիայի 17-րդ հոդվածն ամրագրում է, որ պետություններն ապահովում են երեխայի սոցիալական, հոգևոր և բարոյական բարեկեցությանն ու նրա ֆիզիկական և հոգեկան առողջ զարգացմանն ուղղված տեղեկատվության ու նյութերի մատչելիությունը և խրախուսում երեխայի բարեկեցությանը վնասող տեղեկատվությունից և նյութերից երեխային պաշտպանելու համապատասխան ուղենիշների զարգացումը:

Երեխաներին առնչվող իրավական ակտերում, այդ թվում ծրագրերում, երեխաների հատուկ կարգավիճակին առանձնահատուկ ուշադրություն դարձնելու անհրաժեշտության մասին նշվել է «Երեխայի լավագույն շահի ամրագրման վերաբերյալ» ՄԱՓԳՀ ուղեցույցի 3-րդ մասի 3.1 կետում: Այստեղ, մասնավորապես, ընդգծվում է, որ երեխաների վերաբերյալ տվյալների հավաքագրման, պլանավորման, ռեսուրսների տեղաբաշխման,  ծրագրերի իրականացման, մշտադիտարկման կամ ուղեցույցերի և քաղաքականության մշակման գործընթացում լավագույն շահի սկզբունքը պահանջում է, որ պատշաճ ուշադրություն դարձվի  երեխայի հատուկ կարգավիճակին ու պաշտպանության ռիսկերին: Այդ միջոցառումները պետք է ընդգրկեն   ռեսուրսների տեղաբաշխումը երեխայի լավագույն շահի տեսանկյունից, երեխաների իրավունքներին և կարիքներին ներհատուկ հարցերի ամրագրումն ուղեցույցերի, ընթացակարգերի, ծրագրերի, երկրի կառավարման պլանների և այլ փաստաթղթերի մեջ[[4]](#footnote-4):

Բացի այդ, «Երեխաների իրավունքների մասին» ՀՀ օրենքի 1-ին հոդվածի 1-ին պարբերության համաձայն՝ պետությունը ելնում է հասարակության մեջ երեխային լիարժեք կյանքի նախապատրաստման, նրա մեջ հասարակական և ստեղծագործական ակտիվության զարգացման, բարձր բարոյական հատկանիշների, հայրենասիրության և որպես քաղաքացու դաստիարակման առաջնահերթության սկզբունքներից: Երեխան գտնվում է հասարակության և պետության հովանավորության ու պաշտպանության ներքո:

ՄԱԿ-ի «Մանկական հիմնադրամի» կողմից 2015 թվականին կազմած «Երեխաների պաշտպանության մեխանիզմների» ուղեցույցի համաձայն՝ ազգային և պետական հեռարձակողների նպատակները պետք է լինեն` երեխայի իրավունքների ներգրավումը բոլոր համապատասխան կորպորատիվ քաղաքականությունների և կառավարման գործընթացների մեջ։ Պետական հեռարձակողները կարող են վերահսկել և կանխել անչափահասի իրավունքները խախտող ինֆորմացիայի և տեխնոլոգիայի հրապարակումը։ Ինչպես նաև մշակել երեխաների առցանց պաշտպանության համակարգ։ Նշանակել երեխաների պաշտպանության պատասխանատուներ և կառավարիչներ, որոնք կվերահսկեն գործընթացը, իսկ խախտման դեպքում կիրականացնեն համապատասխան որոշումներ[[5]](#footnote-5)։

Հետևաբար, բոլոր տեսակի շահումով խաղերն անհրաժեշտ է կարգավորել և սահմանափակել՝ նկատի ունենալով նաև երեխաների լավագույն շահերը։

Սույն օրենքի նախագծի մշակման փուլում, ուսումնասիրվել են Ուկրաինայի, Լատվիայի, Մակեդոնիայի, Սերբիայի և Մեծ Բրիտանիայի օրենսդրությունները: Վերոնշյալ բոլոր երկրներում էլ հեռուստատեսությամբ և ռադիոյով հեռարձակվող շահումով խաղերի հեռարձակմանը տրված են առանձնահատուկ իրավական կարգավորումներ:

Այսպես, Ուկրաինայի «Հեռուստատեսության և ռադիոյի մասին օրենքի 6-րդ և 55․1-րդ հոդվածների համաձայն[[6]](#footnote-6)՝ «ինտերակտիվ մրցույթների հեռարձակումը՝ բացառությամբ ինտերակտիվ մրցույթների հեռարձակումը «սահմանափակ մուտքով ալիքներով, վիճակախաղերի հեռարձակումը, ինչպես նաև այն վիկտորինաների հեռարձակումը, որոնք չեն նախատեսում անձի կողմից մասնակցի վճարովի կարգավիճակ ձեռքբերելուն և անվճար հիմունքներով զվարճանքի և բարեգործական նպատակներով վիկտորինաների հեռարձակումը՝ արգելվում է։

Վերոնշյալ օրենքով նախատեսվում է նաև, որ ինտերակտիվ մրցույթների հեռարձակումը պետք է ուղեկցվի առկա ***զանգերի ծավալի և միացման հնարավորությունների վերաբերյալ*** տեղեկություններով, ինչպես նաև ամրագրված է, որ նման ծրագրերի հեռարձակումը պետք է ուղեկցվի անչափահասների մասնակցության վերաբերյալ արգելքի տեքստով, ինչպես նաև էկրանի ծավալը 20 տոկոսի չափով նախազգուշական տեքստով այն մասին, որ մրցույթը վճարովի է: Հատկանշական է, որ ըստ օրենքի կարգավորումների՝ նախազգուշական տեքստը պետք է լինի հետին պլանի գույնին հակապատկեր գույնի։

Բացի այդ, վճարովի կարգավիճակ ձեռքբերելու վերաբերյալ պայմանների տեղեկությունը, եթե այդ պայմանների կատարումը կարող է հեռուստադիտողին գույքային վնաս պատճառել, պետք է հասցվի ունկնդրին յուրաքանչյուր հինգ րոպեն մեկ ձայնային հաղորդակցության տեսքով։

Նշենք նաև, որ համաձայն Լատվիայի Հանրապետության գործող իրավակարգավորումների՝ այսպես կոչված «հեռախոսով հաջողության խաղերը դասվում են շահումով խաղերի դասին և կարգավորվում են անմիջապես «Շահումով խաղերի և վիճակախաղերի մասին օրենքով։ Մասնավորապես, Լատվիայի Հանրապետության «Շահումով խաղերի և վիճակախաղերի մասին օրենքի 1-ին հոդվածի 19-րդ կետի համաձայն՝ հեռախոսով հաջողության խաղի՝ շահումով խաղ, արդյունքն ամբողջությամբ կամ մասամբ կախված է պատահականությունից, և որտեղ մասնակիցը հարցերին պատասխանելով կամ խաղի կանոններով նախատեսված այլ եղանակով հեռախոսակապի միջոցով մասնակցում է խաղին կազմակերպչի կողմից սահմանված լրացուցիչ ծառայությունների արժեքը վճարելով։

Նույն օրենքի 43-րդ հոդվածի համաձայն՝ էլեկտրոնային հաղորդակցության կապի միջոցով շահումով խաղերի կազմակերպում է համարվում այնպիսի խաղերի կազմակերպումը, որտեղ մասնակիցները խաղին մասնակցելու համար պետք է օգտվեն էլեկտրոնային հաղորդակցության կապի որևէ միջոցից։

Նույն օրենքի 44-րդ հոդվածի 1-ին մասի համաձայն՝ հեռախոսով հաջողության խաղը հանդիսանում է էլեկտրոնային հաղորդակցության կապի միջոցով շահումով խաղի տեսակ։

Նույն օրենքի 53-րդ հոդվածի 2-րդ մասի 4-րդ կետի համաձայն՝ մինչև 18 տարեկան անձանց մասնակցությունը հեռախոսով հաջողության խաղին արգելվում է։

Նույն օրենքի 55-րդ հոդվածի համաձայն՝ հեռախոսով հաջողության խաղ կազմակերպելու համար անհրաժեշտ է ստանալ համապատասխան արտոնագիր[[7]](#footnote-7),[[8]](#footnote-8)։

Մակեդոնիայի «Շահումով խաղերի մասին» օրենքի 2-րդ հոդվածի 19-րդ կետի համաձայն՝ «ինտերակտիվ շահումով խաղ է՝ հեռահաղորդակցության կապի միջոցով կազմակերպված ցանկացած խաղ, որում շահումը ստանալու համար անհրաժեշտ է հեռախոսազանգի կամ հեռահաղորդման կապի այլ միջոցով կապվել կազմակերպչի հետ (կապ հաստատելու համար կազմակերպչի կողմից գանձվում է գումար) և դրսևորել գիտելիք։

Մակեդոնիայի «Շահումով խաղերի մասին» օրենքի 9-րդ հոդվածի համաձայն՝ ինտերակտիվ շահումով խաղեր կազմակերպելու համար անհրաժեշտ է արտոնագիր[[9]](#footnote-9)։

Սերբիայի «Շահումով խաղերի մասին» օրենքի 2-րդ, 13-րդ և 22-րդ հոդվածների համաձայն՝ հեռահաղորդակցության կապերի միջոցով շահումով խաղերի կազմակերպումն օրինական է միայն արտոնագրի առկայության պարագայում[[10]](#footnote-10)։

«Շահումով խաղերի մասին» Մեծ Բրիտանիայի 2005 թվականի օրենքը նույնպես կարգավորում է բոլոր տեսակի շահումով խաղերի, այդ թվում՝ հեռահաղորդակցության կապի միջոցով շահումով խաղերի կազմակերպումը[[11]](#footnote-11)։

Ավելին, շահումով խաղերը կարգավորող միջազգային ասոցիացիայի 2008 թվականի սեպտեմբերի «Շահումով խաղերի կազմակերպման լավագույն փորձ» ուղեցույցը նույնպես «էլեկտրոնային շահումով խաղ հասկացության մեջ ներառում է «հեռախոսով հաջողության խաղը»։ Բացի այդ, նշյալ ուղեցույցը «էլեկտրոնային շահումով խաղի կազմակերպման համար նախատեսում է՝ *մասնակցիների պաշտպանության, անչափահասների մասնակցության բացառության և գովազդի հսկողության սկզբունքները*[[12]](#footnote-12)։

Միևնույն ժամանակ, ուսումնասիրվել է Սինգապուրի ստանդարտների կազմակերպության խորհրդատվական զեկույցը կապված շահումով խաղերի կազմակերպման հետ[[13]](#footnote-13)։ Նշյալ զեկույցի համաձայն՝ ցանկացած տեսակի շահումով խաղերի կազմակերպման (այդ թվում նաև հեռահաղորդակցության կապի միջոցով խաղերի կազմակերպման համար), ինչպես նաև նմանօրինակ խաղերը գովազդելու ժամանակ անհրաժեշտ է ապահովել «երիտասարդների իրավունքները։ Նշյալ զեկույցի շրջանակներում «երիտասարդ է համարվում 21 տարին չլրացած անձը։

*Նկատի ունենալով վերոշարադրյալը՝ հարկ ենք համարում նշել, որ միջազգային փորձի ուսումնասիրությունը ցույց է տալիս հեռահաղորդակցության կապի միջոցով շահումով խաղի իրավակարգավորման անհրաժեշտությունը։*

*Միջազգային պրակտիկայում նմանատիպ խաղերի հեռարձակումը կամ արգելվում է, կամ թույլատրվում է ցուցադրել միայն սահմանափակ մուտք ունեցող ալիքներով՝ այն էլ համապատասխան արտոնագրի առկայության դեպքում։*

*Հարկ է նկատել, որ առաջարկվող ժամային կարգավորում կարող ենք տեսնել «Հեռուստատեսության և ռադիոյի մասին» ՀՀ օրենքի 22-րդ հոդվածում, որն անչափահասների շահերից ելնելով, էրոտիկ բնույթի ֆիլմերի հեռարձակումը թույլատրվում է որոշակի կոնկրետ ժամերի՝ ժամը 24.00-ից մինչև 6.00-ն։*

*Այսպիսով, առաջարկվող օրենսդրական փոփոխությունները հաշվի են առնում թե՛ գործարարների (այնքանով, որքանով այն չի նախատեսում նմանատիպ հաղորդումների հեռարձակման արգելումը), և թե՛ քաղաքացիների (այնքանով որքանով այն նախատեսում է նրանց իրավունքների պաշտպանության գործիքակազմ) շահերը։*

**Առաջարկվող կարգավորման բնույթը**

* Նախագծով ներկայացվել են առաջարկներ ուղղված վերը նշված նկատառումների և առկա խնդիրների լուծմանը։ Մասնավորապես, առաջարկվում է Օրենքի 22-րդ հոդվածը լրացնել 2.1-րդ, 2.2-րդ, 2.3-րդ և 2.4-րդ մասերով, ինչպես նաև լրացնել վերոնշյալ հոդվածի 3-րդ մասը, որոնք կարգավորում են հեռուստատեսությամբ և ռադիոյով հեռարձակվող շահումով խաղերի հեռարձակման հետ կապված այնպիսի հարցեր, ինչպիսիք են՝ հեռուստատեսությամբ և ռադիոյով հեռարձակվող շահումով խաղի հասկացությունը, հեռարձակման սահմանափակումները, հեռուստատեսությամբ և ռադիոյով հեռարձակվող շահումով խաղերի եթերի ժամանակ նախազգուշացումների և դրանց բովանդակությունների իրավական ամրագրումը։

Առաջարկվող լուծումներով ապահովվում է որոշակիություն քաղաքացիների համար՝ մատչելի եղանակով հասկանալու հեռուստահաղորդման պայմանները, դրա վճարովիության հետ կապված հնարավոր ռիսկերն ու գույքային օգուտ ստանալու հավանականությունը:

Ավելին, այս հաղորդումների հեռարձակման հատուկ ռեժիմի ամրագրումն իր հերթին նպատակ ունի հնարավորինս բացառելու, նմանատիպ խաղերին անչափահասների մասնակցությունը։

Վերոնշյալն անհրաժեշտ է քաղաքացիների իրավունքների լիակատար պահպանման համար։

**Նախագծի մշակման գործընթացում ներգրավված ինստիտուտները**

Նախագիծը մշակվել է Հայաստանի Հանրապետության մարդու իրավունքների պաշտպանի աշխատակազմի կողմից։

**Ակնկալվող արդյունքը**

Նախագծի ընդունման դեպքում ակնկալվում է կարգավորել ոլորտում առկա, սույն հիմնավորմամբ ներկայացված օրենսդրական բացերը և խնդիրները:

ՏԵՂԵԿԱՆՔ

««ՀԵՌՈՒՍՏԱՏԵՍՈՒԹՅԱՆ ԵՎ ՌԱԴԻՈՅԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ

««Հեռուստատեսության և ռադիոյի մասին» Հայաստանի Հանրապետության օրենքում լրացումներ կատարելու մասին» Հայաստանի Հանրապետության օրենքի ընդունման կապակցությամբ այլ նորմատիվ իրավական ակտեր ընդունել անհրաժեշտ չէ:

ՏԵՂԵԿԱՆՔ

««ՀԵՌՈՒՍՏԱՏԵՍՈՒԹՅԱՆ ԵՎ ՌԱԴԻՈՅԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԵԿԱՄՈՒՏՆԵՐԻ ԵՎ ԾԱԽՍԵՐԻ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ

««Հեռուստատեսության և ռադիոյի մասին» Հայաստանի Հանրապետության օրենքում լրացումներ կատարելու մասին» Հայաստանի Հանրապետության օրենքի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում:

1. Տե´ս Բրումարեսկուն ընդդեմ Ռումինիայի գործով վճիռը, № 28342/95, կետ 61, ՄԻԵԴ 1999 VII։ [↑](#footnote-ref-1)
2. Տե՛ս Գ․ Դանիելյան Իրավական որոշակիության, իրավական անալոգիայի (համանմանության) և իրավական ակտի մեկնաբանության փոխհարաբերության արդի հիմնախնդիրները, էջ 6։ [↑](#footnote-ref-2)
3. Խտրականության արգելքը և հավասարությունը (հոդված 2), երեխայի լավագույն շահը (հոդված 3), կյանքի, գոյատևման և առողջ զարգացման իրավունքը (հոդված 6), երեխայի կարծիքի հարգանքը (հոդված 12)։ [↑](#footnote-ref-3)
4. <http://www.unhcr.org/4566b16b2.pdf> [↑](#footnote-ref-4)
5. Report of International Telecommunication Union (ITU) & Unicef, 2015 [↑](#footnote-ref-5)
6. Տե՛ս 1994 թվականի փետրվարի 22-ի Օրենքը 2012 թվականի փետրվարի 9-ի փոփոխություններով, http://search.ligazakon.ua/l\_doc2.nsf/link1/T124386.html [↑](#footnote-ref-6)
7. Տե՛ս 07.12.2005 թվականի Օրենքը, https://likumi.lv/doc.php?id=122941 [↑](#footnote-ref-7)
8. Տե՛ս http://latvia.regnews.org/doc/vq/fn.htm [↑](#footnote-ref-8)
9. Տե՛ս 01.01.2012 թվականի Օրենքը, http://www.finance.gov.mk/files/u11/Law%20on%20games%20of%20chance%20and%20entertianment%20games.pdf [↑](#footnote-ref-9)
10. Տե՛ս 25.06.2005 թվականի Օրենքը, http://www.mfin.gov.rs/download/pdf/uprava\_za\_igre\_na\_srecu/Games%20of%20chance%20act,%2025.06.2005.pdf [↑](#footnote-ref-10)
11. http://www.legislation.gov.uk/ukpga/2005/19/pdfs/ukpga\_20050019\_en.pdf [↑](#footnote-ref-11)
12. Տե՛ս զեկույցի 35-րդ էջը։ https://iagr.org/sites/default/files/eGamblingguidelines-September-2008.pdf [↑](#footnote-ref-12)
13. https://asas.org.sg/LinkClick.aspx?fileticket=g\_WIcGssJMw%3D&portalid=0 [↑](#footnote-ref-13)